"Ileapaindegi honetan inor ez da ilegala" : Irutxuloko Hitza\nGureHaizeak Grosen irekiko duten ileapaindegi komunitarioa da. Bost lagunek abiatutako proiektua da, baina kultura desberdinak elkartuko dituen eta auzoan sustraituko den proiektua izatea nahi dute.\nMaialen Mangas Urkijo eta Mohsin Chargui GureHaizeak proiektuko kideak Txofre kalean, ileapaindegiaren lokalaren aurrean. (Argazkia: Oihane Arretxea Bereziartua)\nBorroka antirrazistan parte hartu duen lagun talde batek osatzen du GureHaizeak proiektuaren taldea. Guztiak aritu dira munduko herrialde desberdinetan bazterkeria eta errepresioa bizi duten jendea ezagutzen, eta hori bera izan da elkartu dituena: “Iraganean egin ditugun gauzek ekarri gaituzte hona; nik Tangerren [Maroko] ezagutu nuen Mohsin [Chargui]”. Hasieran taldekide gehiago ziren arren, talde motor bat osatzea beharrezkotzat ikusi zuten. Maialen Manga Urkzuo, Mohsin Chargui, Goizeder Barcia Rodriguez, Ander Mugika eta Zakara Laassri dira talde motorreko kideak, une honetan.\nFinean, papergabeei erraztasunak eman nahi dizkiete proiektu honen bidez: “Sistema honetan herritar izateko lan kontratua behar duzu, baina kasu askotan egoera honetako pertsona askok ez dute lan kontraturik izaten”. Hala, behar eta nahi duen orori bertan lan egiteko aukera emango diote. Beste proiektuekin alderatuz, erantzun zuzena ematen dio arazoari. “Auzo honetan jende asko dago, bertan aske eta lasai bizi ezin duena. Guk espazio hau segurua izatea nahi dugu”. Erantzun horrek mugak izango dituela badakite, baina haiek baliabideak eskaintzen saiatuko dira. Hala ere, paternalismo eta hierarkiarik gabeko proiektua izatea nahi dute.\nUrte hauetan, magrebtar gazte asko ezagutu dituzte eta ongi ezagutu dute haien egoera. “Kultura horretan, ileapaindegiak sozializatzeko espazio bat dira; auzoan gertatzen ari denaz hitz egiteko, esaterako”, dio Charguik. Horregatik hautatu dute ileapaindegiaren eredua proiektua aurrera eramateko. “Ileapaindegiak ez dira dendak bezala: normalean bertara sartu eta tarte bat igarotzen duzu han, hainbat kontuz hitz egiten”, gehitu du.\nHala, ileapaindegiak aukera ematen du proiektu ireki bat sortzeko, elkarrizketak sortzeko eta kultura desberdinetako pertsonek elkar ezagutzeko. Beste era batera esanda, komunitatea indartzeko espazioa izan liteke.\nBitxia da ileapaindegi eredua aukeratu izana, proposamen berritzailea da. Ceutan (Espainia) ezagutu zituzten madrildar batzuk erreferentetzat izan dituztela dio Mangasek. Getafen (Espainia) Makuum izeneko ile-apaindegi bat ireki zuten duela hilabete gutxi eta ideia Donostiara ekarri nahi izan dute.\nHasieran izen egokia topatzeko zailtasunak izan zituzten, baina egun batean guraize hitzak dena barnebiltzen zuela konturatu ziren. “Guraizeek mozteko eta eraldatzeko balio dute, eta guk gauza asko moztu nahi ditugu”, nabarmendu du Mangasek. Aldaketaren sinbolo gisa identifikatzen dute. Aldi berean, haizea espazioan mugitzen den zerbait izanik, proiektua zabaldu nahi dutela eta haien ikuspuntua besteei transmititu nahi dietela irudikatzeko aproposa iruditu zaie. Ondorioz, hitz joko horrekin GureHaizeak izena jarri diote.\nAuzoan sustraitzeko proiektua\nProiektua komunitarioa dela esateko arrazoi desberdinak dituzte. Batetik, autofinantzaketa bidez aurrera eramango dute, ez baitute elkarte edo instituzioen aldetik dirurik jasoko. Bizilagunen ekarpenetan oinarrituta osatuko da proiektua. Bestetik, nahi duenak bere egingo duen proiektu bat izatea nahi dute, eta horretarako, espazio irekia izatea nahi dute. “Borroka antirrazista gauzatzeko espazioa izatea nahi dugu, bai Grosen, bai Donostian”. Horrez gain, badakite antirrazismoak ez duela bidea bakarrik egingo, eta espazio honetan lanketa feminista egitea aurreikusten dute: “Donostiako mugimendu eta borroka ezberdinak gurutzatzeko espazioa ere izango da”.\nIleapaindegiko lokala Pandora tabernaren ondoan dago, Grosen. Konpontze lanak hastear daude, eta irailean irekitzen ahaleginduko dira. Finantzaketa lortzeko bidean daude orain, abuztuan egingo dituzten lanak ordaindu ahal izateko. Sare sozialetan zein kaleetan zabaldu dituzten eskuorrietan kontu korronte zenbaki bat jarri dute, jendeak ekarpenak egin ditzan. Bultzada ekonomikoa beharrezkoa dutela dio Charguik.


Amaiera (I) - Iritzia - Berria\nNahikoa konpainia badaezpadako eta ez gogoangarrian bagaude ere, gutako batek, notizia ematearekin batera, iragarri du beti oroituko dela norekin eta zer egiten ari zen une honetan bertan, ETAk bere amaieraren berri eman duenean (esan nahi baita, gurekin eta trebatze ikastaro baten atsedenaldian). Topa egin beharko genukeela jarraitu du, hitz batzuk esan, nolabait ospatu. Unearen garrantzia politikoaz, edo, nahiago bada, wikipediagarritasunaz, ongi jabetuta ere, deserosoa zait proposamena, nahiago nuke betiko solasekin jarraituko bagenu. Ez dut neure burua ikusten (ez taldeko beste inor) xanpain botila bat erostera gertuagoko supermerkatura lasterka joanez. Agian ezta gaizki esaka eta kontu eske hasita ere. Gutxitan esanen nuke ezaxola omenaldi gisako bat izan daitekeela.\nMakinako kafe plastikoratua amaitu, eta eskolara itzuli gara. Taldean, salbuespen bakarrarekin, nagusitu den jarrera, nik ere hartu dudana, gogoetagai erabili dut minutu batzuez. Neurri batean susmoa dut amaiera hau, etorkizunik ez dakarren iraganetik etorria, hainbat amaieratan berritu eta luzatuko dela gugan, ETAren historia bera baino luzeago (eztabaida, zehar-aipamen, etsipen, amesgaiztoetan...), orduko guztiok desagertu arte.


Errenta aitorpena internet bidez eta euskeraz, aurtengo egoera ezohiko eta aldrebesean - Urumea - Kronika.eus\nErrenta aitorpena internet bidez eta euskeraz, aurtengo egoera ezohiko eta aldrebesean\nMartxan da errenta kanpaina, Gipuzkoan; Nafarroan, datorren asteazkenetik.\nAitorpena aurrez aurre egiteko epeak oraindik zalantzan, online egiteko deia luzatu dute. Horretarako jarraibideak eman dituzte, eta moldatu ezean edo nahiago izanez gero, aholkularitzek laguntzen dute horretan.\nEzohikoa izango da aurtengoan, errenta aitorpenaren kanpaina. Koronabirusak eragindako egoera aldrebesak, ez du ahalbidetuko, oraingoz, aurrez aurre egitea aitorpenak, Ogasunaren bulegoetan; eta horretarako epeak zalantzan daudela eta, internet bidez egitera animatu dituzte herritarrak, prozesua erraztuta. Online bakarrik ez, euskeraz egiteko deialdia ere luzatu du Gipuzkoako Foru Aldundiak, Ogasunarekin euskeraz kanpainaren bitartez.\nEuskeraz egiteko deia, urtero-urtero luzatzen dute Hernaniko eta Astigarragako Udalek ere, eta gero eta gehiago dira, bi herriotan, hala egiten dutenak.\nJoan den urtean, 2.218 hernaniarrek egin zuten aitorpena euskeraz, herriko aitorpen guztien %21,4; eta 590 astigartar izan ziren euskeraz egin zutenak, guztien %16,2.\nKopuruak urtez urte gora egin duela ikusi daiteke, 2010 eta 2015 ekitaldien datuekin alderatuz. 2010ekoan, 1.400 hernaniar (%13,34) eta 297 astigartar (%11,3) izan ziren aitorpena euskeraz egin zutenak; eta 2015ean, aldiz, 1.899 hernaniar (%19,01) eta 490 astigartar (%15,57).\nDatorren asteazkenean martxan, Nafarroako errenta kanpaina\nNafarroan, datorren asteazkenean jarriko da martxan errenta kanpaina; baina nahi duenak, dagoeneko egin ditzake zenbait eragiketa eta proba, Nafarroako Gobernuaren webgunean (navarra.es), Ogasuna atalean sartuta.\nBertan, bi txokotan dauzkagu aukerak: PFEZ simulatzailea 2019 atalean, eta Errenta kanpaina 2019 atalean. Aurrenekoan, aukera ematen du probako aitorpen bat egiteko, kanpaina irekitzen denean behin betikoa egin aurretik trebatzeko. Bigarren txokoan, berriz, bi tramite egiteko aukera izango dugu, gero aitorpena egiteko baliagarri izango zaizkigunak: PINa eskatu, aitorpena internet bidez egin ahal izateko; eta gure datu fiskalak kontsultatu, Nafarroako Ogasunak dauzkanak, eta aitorpena egitean erabili beharko ditugunak.\nGipuzkoan, berriz, apirilaren hasieratik dago martxan kanpaina. Autolikidazio proposamena jaso zutenek, gipuzkoa.eus webgunean kontsultatu, onartu eta aldatu dezakete, Ogasunaren atalean. Eta proposamenik jaso ez dutenek, internet bidez egin dezakete errenta aitorpena. Hala egiten saiatzeko eskatu diete herritarrei, eta zenbait tutorial eta jarraibide ere eman dituzte web orrian bertan.\nBestela, moldatzen ez denak, edo nahiago duenak, aholkularitzetara jo dezake, laguntza eske. Izan ere, errenta aitorpenak ere egiten dituzte, Hernaniko Zulaica, Hator eta Brintza aholkularitza zerbitzuetan.\nJarraibideak, aitorpena internet bidez egiteko\nGipuzkoako Ogasunean, errenta aitorpena internet bidez egiteko, pauso ugari eman beharko ditugu, baina ez da prozesu zaila. Jarraian azalduko dugu, nola egin behar den. Prozesua hasteko, zergabidea.gipuzkoa.eus web orrian sartuko gara. Bertan, Giltza atalean sartu behar dugu, gure B@k erabiltzailea eta kodea erabilita. Dagoeneko edukiz gero, aurrerago azalduko dugu nola den prozesua hemendik aurrera. Baina oraindik ez badaukagu, erraza da lortzen: momentuan eskatu eta jasoko dugu internet bidez. Orain azalduko ditugu pausoak.\nZergaBideako Giltza ataletik hasi behar da, internet bidezko aitorpena.\nHorretarako, Giltza atalaren azpiko aldean, Non eta nola eskatu Bak? ikusiko dugu. Bertan sakatuko dugu, eskaera hasteko. Eta hurrengo leihoan, Eskatu zure Bak aukeratuko dugu. Eskaera egiteko, NAN zenbakia eta izen-abizenak eskatuko dizkigute aurrena, helbidea eta telefonoa ondoren, eta posta elektronikoa azkenik. Ondoren, ziurtatzeko benetan gu garela gure B@k kodea eskatzen ari garenak, eskatuko digute aurreko lau urteetako errenta aitorpenetako baten emaitza zein izan zen adieraztea.\nBehin datuak emanda, aktibazio kode bat jasoko dugu, 14 zenbaki edo letra dauzkana, ‘gi’ hasierarekin. Azpian esteka bat emango digute, eta horretan klik eginda, hurrengo leihoan eskatuko dugu B@k kodea: NANa eta bere iraungitze data, jaioteguna, eta aurreko aktibazio kode hori idatziko ditugu, eta emaila eta telefono mugikorra zehaztu. Hori eginda, Izenperi baimena ematen diogula markatuko dugu, eta Baliozkotu sakatuko dugu.\nOrduan, mugikorrean jasoko dugu pasahitz bat, guretzako sortu dutena. Zabalduko zaigun hurrengo leihoan, pasahitz hori sartu beharko dugu, eta azpian, guk aurrerantzean erabili nahi dugun pasahitz berri bat jarriko dugu.\nHori bukatuta, badaukagu gure B@k kontua. NAN zenbakia eta letra izango da gure erabiltzailea, eta jarri berri dugun pasahitza erabiliko dugu. Bi horiekin identifikatzeko eskatuko digute segidan, eta prozesua amaitzeko onarpena eman beharko dugu.\nB@k kodea lortuta, aitorpena egiten hasteko prest\nZergaBidearen web orrira bueltatuko gara orain, eta Giltza atalean sartuko gara, gure NAN eta pasahitzarekin. Azalduko zaigun leihoan, ikusiko dugu Aitorpen zirriborroak, eta bertan, 109 eredua; horretan egingo dugu klik. Hemen egiten dugun guztia pribatua da, oraindik ez dugu ezer aurkeztuko. Aitorpen berria sakatuko dugu, eta Oinarrizko datuen aukeraketa pantaila zabalduko zaigu. 109 eredua aukeratuko dugu, aitortzailea nor den hautatu, eta 2019 ekitaldia dela jarri. Sortu sakatuko dugu orduan.\nHurrengo leihoan aukeratuko dugu, nola bete nahi dugun aitorpena. Ez badugu autolikidazio proposamenik jaso, markatuko dugu Zerga informazioa zuzenean jaitsiz. Segidan azalduko zaizkigu, Ogasunak guri buruz dauzkan datu guztiak. Horiek, ez dugu gehitu beharrik izango. Pauso hori gaindituta, azalduko zaigu errenta aitorpenaren laburpena. Pantaila horretan, litekeena da azaltzea koadrotxo gorri bat, triangelu bat eta harridura ikur bat dauzkana, eskuineko aldean. Horrek esan nahi du, informazioa falta dela atal batzuetan. Koadrotxoan klik egingo dugu, eta menu bat zabalduko zaigu, falta den informazioarekin. Bertan sakatuta, informazio hori gehitzeko pantailara eramango gaitu. Informazioa osatu, eta gorde egingo dugu.\nBerriro pantaila nagusira bueltatuta, bikotekidearekin batera egin nahi badugu aitorpena, edota seme-alabak sartu, goikaldean daukagun botoia sakatuko dugu: Ezkontidea eta seme-alaben informazioa jaitsi. Bertan, bikotekidea aukeratu, eta Zerga informazioa zuzenean jaitsiz klikatuko dugu, betetzeko era hautatzeko. Hurrengoa klikatuta, Ogasunak berari buruz daukan informazioa azalduko zaigu, gure kasuan bezala. Horrela, zuzenean gehituko da bikotekidearen informazioa, gure aitorpenera. Begiratu beharko dugu, bere kasuan ere abixu edo koadrotxo gorririk ez azaltzea, eta hala bada, informazio hori bete.\nPantaila nagusian, laburpenean azalduko zaizkigu datu eta kopuru guztiak, eta baita gure aitorpenaren emaitza zein izango litzatekeen ere, banaka eginda zein baterako aitorpena aurkeztuta. Beherantza mugituko gara hori ikusteko. Laburpeneko daturen bat gaizki badago, kontzeptu horren gainean egingo dugu klik, eta hori aldatzeko pantailara joango gara horrela. Bertan aldatu eta gordeko ditugu datu zuzenak. Eta bestelako datuak gehitu behar diren kasuetan (autonomoak, etxebizitzaren bat alokairuan dutenak...), laburpenaren pantailako Hurrengoa botoi berdearen bidez aurkituko dugu, falta diren datu horiek gehitzeko txokoa. Laburpenera joan sakatuta bueltatuko gara, pantaila nagusira.\nAitorpena bukatzerik izan ez badugu, edo beste baterako utzi nahi badugu, lasai atera gaitezke bertatik, eta berriro sartzean, utzi dugun bezalaxe egongo da.\nBehin aitorpena bukatuta, laburpenaren pantailan behera egin beharko dugu, eta Aurkeztu baino lehen atalean, Aurkezpenerako datuak sakatuko dugu, eta tributazio mota aukeratuko dugu ondoren: banakakoa eta baterakoa. Kontu korrontea ere zehaztuko dugu bertan: nora bueltatuko diguten dirua, edo nondik kobratu, aitorpenaren emaitzaren arabera. Eta behin hori eginda, aitorpena aurkezteko moduan izango gara. Aurkeztu botoi urdina sakatuko dugu orduan. Horrela, egoitza elektronikora bideratuko gaituzte, eta urdinak izango dira pantailaren ertzak. Horrekin jakingo dugu, orain bai gure aitorpena aurkeztera goazela. Bidali sakatu, eta dagoeneko bukatu dugu. Bertan izango dugu aukera, baita ere, aitorpena bera eta frogagiria deskargatzeko.\n10 PAUSOTAN: ERRENTA AITORPENA ONLINE, Gipuzkoan\n1) 'zergabidea.gipuzkoa.eus' web orrian sartu. Giltza atalaren bitartez hasiko dugu prozesua.\n2) B@k kodea lortu, Giltza atalean berta dagoen estekatik abiatuta: 'Non eta nola eskatu Bak?'\n3) Eskaera egiteko, datuak bete: izen-abizenak, NAN zenbakia, helbidea, telefonoa, eta aurreko errenta aitorpen baten emaitza, ziurtatzeko gu garela.\n4) Kode bat jasoko dugu, eta esteka bat azpian, eskaera hasteko. Datuak berriro bete, eta emandako kodea sartuko dugu. Jarraian, mezua jasoko dugu mugikorrean, behin behineko pasahitzarekin.\n5) Pasahitz hori sartuko dugu hurrengo orrialdean, eta ondoren, guk nahi dugun pasahitza aukeratuko dugu. Hori izango da gure B@k kodea: erabiltzailea gure NAN, eta pasahitza aukeratu duguna.\n6) ZergaBidearen web orrira bueltatuko gara, eta Giltza ataletik sartu, erabiltzaile eta pasahitzarekin. 'Aitorpen zirriborroak' atalean '109 eredua' aukeratuko dugu, eta 'Aitorpen berria' sortuko dugu: 109 eredua hautatu berriro, aitortzailea aukeratu, eta ekitaldia. 'Sortu' sakatuko dugu orduan.\n7) Hurrengo leihoan, autolikidazio proposamenik jaso ez badugu, 'Zerga informazioa zuzenean jaitsiz' aukeratuko dugu, eta Ogasunak guri buruz dauzkan datuak azalduko zaizkigu.\n8) Aurrera eginda, pantaila nagusira iritsiko gara. Aitorpenaren laburpena azalduko zaigu, eta bertan egin dezakegu dena: oker dauden datuak aldatzeko, kontzeptuan kilk egin; baterako aitorpena egin edota seme-alabak gehitzeko, 'Ezkontidea eta seme-alaben info. jaitsi' sakatu; eskuinean koadrotxo edo abixu gorri bat azalduz gero, datuak falta dira atalen batean, eta bertan klik eginda joango gara betetzera; eta bestelakorik gehitu behar izanez gero (autonomoen kasuan, edo etxebizitza bat alokatzen dutenen kasuan, adibidez), 'Hurrengoa' botoiarekin aurkituko dugu horiek sartzeko txokoa.\n9) Behin dena beteta, laburpenaren beheko aldean, 'Aurkeztu baino lehen' ataleko 'Aurkezpenerako datuak' sakatuta aukeratuko dugu tributazio mota: banakakoa edo baterakoa.\n10) Bukatutakoan, 'Aurkeztu' botoi urdina sakatuko dugu, Ogasunaren egoitza elektronikoan sartu, eta errenta aitorpena aurkezteko.


CCOO, UGT, PSOE eta Unidas Podemos patronalaren interesetara makurtu dira - sindicato ESK sindikatua\n2021 abenduak 24\n'Elkarrizketa sozialerako mahaiaren' akordioak aurreko erreformen neurri mingarriak mantentzen ditu. ESK-k kalean ahalik eta erantzun zabal eta indartsuena ematearen aldeko apustua egiten du.\nAtzo, abenduak 23, PSOEk eta Unidas Podemosek osatutako gobernua, CEOE patronalak eta CCOOk eta UGTk lan-erreformaren arloan akordioa lortu dutela iragarri zuten.\nAkordio horren aurretik, hilabete batzuetako negoziazio opakuak izan dira bi aldeen artean, gobernuak lan-erreforma behin eta berriz indargabetzeko promesekin, 2012ko lan-erreformaren alderdi kaltegarrienak indargabetzeaz hitz egiten zuen jarreraranzko hizkuntza-aldaketekin.\nElkarrizketa sozialeko mahaia, beste behin ere, tresna ezin hobea izan da patronalaren interesak babesteko eta langile-klasearen interesen gainean inposatzeko, Espainiako Estatuan historian aurrerakoiena dela esaten den gobernuaren ausardia faltari esker. Yolanda Diaz Lan ministroa eta CCOO eta UGT erabat erretratatuta geratu dira.\n2010ean, sindikatu horiek greba orokorra deitu zuten Zapateroren lan-erreformaren aurka, eta 2012an, bi greba orokor Rajoyren lan-erreformaren aurka. Deialdi horietan ziotena berrikusten badugu, bere kritikak negoziazio kolektiborako eskubidearen aurkako erasoetan oinarritzen zirela ikusiko dugu, bai eta kaleratzea merkatzeari eta tresna hori patronalaren eskuetan jartzen zuten arrazoiak zabaltzeari buruzko guztian ere.\nPatronalak bi lan-erreformak erabili ditu bere posizioak hobetzeko eta onura gehiago eta gehiago pilatzeko, kaleratze masiboen eta lan-baldintzen prekarizazioaren kontura.\n« Akordioak ez du kaleratzeei buruz hitz egiten, eta ez ditu negoziazio kolektiboaren aldaketak eragindako arazoak konpontzen »\nMobilizazioa da tresna bakarra\nBada, atzo PSOEk, Unidas Podemosek, CCOOk eta UGTk lortutako akordioak ez du ezer aipatzen kaleratzeei buruz, 2010eko eta 2012ko lan-erreformetan markatutakoari eusten dio eta ez ditu konpontzen gehiengo sozialaren lan-baldintzetan hainbeste kalte egin duten negoziazio kolektiboaren aldaketaren ondoriozko arazoak.\nElkarrizketa sozialeko mahaia, berriz ere, langile klasearen interesen aurkako tresna bezala erabili da, eta, beraz, ESK-k, beste behin ere, mobilizazioaren beharra aldarrikatzen du, gure eskubideak defendatzeko tresna bakar gisa.\nESK-k Euskal Herrian ahalik eta erantzunik zabalena eta indartsuena bultzatzearen aldeko apustua egiten du, atzo lortutako akordioa Diputatuen Kongresuan berretsi ez dadin; izan ere, beste behin ere, euskal alderdi politikoak giltzarri izango dira 2010eko eta 2012ko lan-erreformak behingoz indargabetzeko.


Derioko Udala - Vista Alegre hilerria\nVista Alegre hilerria ez dago erabat Derioko udalerrian, baina gure herria ezagutzeko eta bisitatzeko arrazoietako bat da, zalantzarik gabe. Jende askok ez daki, baina “Derioko hilerri” esaten zaion hau, berez, Bilboko hilerria da. Leku honetan kokatu zuten, Bilboren ehorzteko beharrei eta espazio-faltari erantzuteko konponbide gisa.\nHilerrian geltokia duten Bizkaibus-eko lineak hauek dira:\nA2151 Areeta/Las Arenas-Larrabetzu\nA3224 Bilbao-Derio-Teknologia parkea/Parque Tecnológico\nTrenez ere hilerrira iritsi daiteke, Euskotren-eko E3/L3 linea hartuz eta Derio-ko geltokian jaitsiz. Hilerria hortik 500m-tara dago.\nJarraian azaltzen den informazioa HILKETA SERBITZUAK/SERVICIOS FUNERARIOS DEL AYTO BILBAO webgunetik atera da 2018ko urtarrilean.\nHistoria eta deskribapena:\nBilboko hilerria, Zamudio eta Derio udalerrien artean, 1902an inauguratu zuten. Bilbo-Lezama Trenbidearen Sozietatearenak ziren. Konpainia hark egin zuen oraindik gaur egun hilerriaren albotik igarotzen den trenbidea; eta, eskaini zizkion lurrak udalari. Horrela bidaiari gehiago izateko itxaropena zeukaten. Edesio Garamendi eta Enrique Epalza sinatu zuten proiektuaren memoria. Gaur egun 208.566 metro koadro dauzka. 400.000 pertsona inguru hilobiratu omen dituzte bertan.\nEuskal Herriko nekropoli garrantzitsuena da eta estatu mailan nagusienetako bat. Hiri analogikoa da eta ondarearen ikuspuntutik, garrantzi handikoa.\nOinplano errektangularreko eremu handia da, harlangaitzezko horma-hesi batek itxita, eta sarrera pasagune ireki batean dago. Kaperaren aurretik Gerra Zibileko kripta dago. Kaperaren albo banatan galeria estaliak daude eta galerien alde bakoitzean zerbitzuetako eraikinak: ezkerraldean kapilauaren etxea eta gorpuen gordailua, eta eskuinaldean ehorzlearen etxea eta errausketa-labea (antzinako gordailu judiziala). Ehorzketa-partzelak ardatz kartesiarren arabera daude antolatua, erdigunea Begoñako Andra Maria plaza dela nabarmenduz; plaza oinplano biribilekoa da eta kaperaren absidean hasten den ardatz berean dago. Jatorrizko hilobiak lurpeko putzu erakoak dira, denak berdinak eta gainean hiru lauzak estalita daude, kaperarik zaharrenak izan ezik. Lehenengo kaperen gainean eraiki zen geroago gaur egungo pannteoi eta kaperen sistema heterogeneoa.\nIkuspegi eskultoriko eta/edo arkitektoniko batetik interesgarrienak diren Bilboko hilerriko 90 elementu, haien estiloaren arabera sailkatuta\nBilboko Hileta Zerbitzuek aukera ematen dute hilerrian bisita gidatua egiteko, ondare eta artearen ikuspegiaren arabera hautatutako 40 leku interesgarrienetatik.\nBisita gidaturako material guztia jaits daiteke eta hilerrira joan, edo bestela, bisita on-line egin daiteke banakako bisitan ikusi nahi duzun lekua aukeratuz. Sartu lotura honetan\nHilerriari buruzko artikulu interesgarriak


Renfe-SNCF elkarlanean tarifak\nTarifa-tarte sinplea, erraz eta ulergarria eskaintzen dizugu, zure bidaiarako nahi duzun malgutasun-mailan oinarrituta: ESENCIAL edo FLEXI.\nEsencial tarifa bidaia aldatzeko asmorik ez duten bezeroentzat diseinatuta dago. Baina arazoren bat sortzen bada, bidaia bertan behera utz daiteke % 50eko gastuekin trenaren irteera arte.\nAzken unera arte malgutasun maximoa behar duten bezeroentzat pentsatu da: trena abiatu baino 24 ordu lehenago arte, doan bertan behera utz dezakezu txartela eta, azken 24 orduetan bertan behera utzi beharko bazenu, kudeaketa gastuen % 10 soilik ordainduko zenuke. \n14 urtetik beherakoek % 40ko beherapena dute helduak erositako Flexi edo Essential tarifan eta helduen baldintza beretan baliogabe ditzakete txartelak.\n4 urtetik beherakoek doan bidaia dezakete, eserlekua partekatzen badute haien bidaideekin.\nRenfe-SNCF Lankidetzak 14 urte beteta eta 26 urte bete gabe duten gazteentzat % 30eko beherapena eskaintzen dute eskuragarri dagoen tarifarik onenaren gainean.\nMurrizketa honetaz baliatzeko beharrezkoa da dokumentu hauetako bat izatea:\n-Espainiako edozein autonomia-erkidegok emandako Gazte-txartela\n-Finantza erakunde laguntzaileek emandako banku-txartelekin lotutako Gazte-txartela\n-European Youth Card, atzerrian emandako Gazte-txartela EYCArekin (European Youth Card Association) lotutako herrialdeetan.\n-ISIC (International Student Identify Card) ikasleen nazioarteko txartela\n-Nazioarteko Gazteen Bidaia Txartela GO 25 (IYTC), Nazioarteko Ikasleen Bidaia Konfederazioak (ISTC) administratua eta UNESCOk gazteen mugikortasunerako dokumentu gisa aitortua.\nDESGAITASUNA DUEN PERTSONA BATEN LAGUNTZAILEAREN DESKONTUA\nRenfe-SNCF Lankidetzaren eskaintza guztien bidaiak erosotasun onenaz eskaintzeko diseinatuta dago. Desgaitasuna duten pertsonei bidaia errazteko, a proposatzen dugu zure lagunaren % 50eko deskontu tasa, ezinduak eskuratu duen Flexi edo Essential tarifan eta bertan behera uzteko kasu horien baldintza berdinekin.\nETXEKO ABEREEKIN BIDAIATZEA\nZure maskotarekin lasai bidaiatzeko aukera eskaintzen dizugu. Gogoratu gehienez 10 kg-ko animaliak garraiatzea soilik onartzen dela eta kaiolan bidaiatu behar dutela, beste bidaiariei eragozpenak ekiditeko. Maskotaren txartelaren prezioa 15 € da bidaia guztietarako.\nErreserbak ahalik eta aurrerapen handiena, aukeratutako tarifa edozein izanda ere, gure preziorik onenak lortuko dituzu.


Eusko Ikaskuntzaren indarra eta etorkizuneko proiekzioa nabarmendu ditu XVIII. Kongresuak\nOñatiko San Migel elizako nabe gotiko izugarrietan egin zen Eusko Ikaskuntzaren XVIII. Kongresuaren amaiera ekitaldia ostiralean, azaroaren 23an.\nLIBURU ZURIAren oinarriak\nArgitalpen hau da pertsona eta erakunde askok hiru urtez egindako lanaren lehen emaitza, lan horretan finkatu diren oinarrien bilduma. Eusko Ikaskuntzaren mendeurreneko Kongresuari begira argitaratzen da, bertaratzen direnek aurrerapen bat izan dezaten esku artean. Oinarri hauen gainean eraikiko da hurrengo hilabeteetan prozesu osoaren ekarpena, Euskal Herriko lurralde(ar)en Liburu Zuria.\nEusko Ikaskuntzaren XVIII. Kongresuak demokratizazioan oinarritutako eredu berri baten alde egin du\n5 euskal hiriburuetatik pasa ondoren, azaroaren 23an amaituko da Kongresua Oñatin, prozesu parte-hartzaile osoaren ondorioen aurkezpenarekin.\nGizarte balioak eta euskal kultura ekintzailea: indarguneak, eraldaketaz jositako munduan\nEusko Ikaskuntzaren XVIII. Kongresuaren laugarren saioa izan da Bilbon. Bertan, Ongizatearen egoera, lurralde estrategiak eta iraunkortasuna, bai eta enpresa eta lan harremanetako ereduak aztertu dira.\nEusko Ikaskuntzaren XVIII. Kongresuak euskal komunitateen eta lurraldeen elkarbizitzan sakontzeko lana egin du\nErrealitate globalizatu eta digitalean kokaturik, komunikabideen papera mahaigaineratu du kohesioaren alorrean.\nEuskararen komunitatearen etorkizunari buruzko adierazpena onartu da Eusko Ikaskuntzaren XVIII. Kongresuan\nEuskaraz bizi, garatu eta munduan euskaraz egon nahi duen komunitatearentzako etorkizunerako gutxieneko oinarriak jasotzen ditu adierazpenak.\nXVIII. Kongresua Baionan abiatu da XXI. mendeko etorkizuneko erronken aurrean galdera nagusiak plazaratuz\nLurraldetasuna, ezagutza eta herritarrak izan dira Kongresuko lehen eguneko gaiak.\nAgente sozio-ekonomiko eta instituzional nagusienek bat egiten dute Eusko Ikaskuntzarekin bere mendeurrenean\nTabakaleran ospatu zen ekitaldi batean aitortza publikoa egin zitzaien bere babesa azaldu duten erakundeei eta XVIII. Kongresuaren programa ofiziala aurkeztu zen.\nEman ezazu izena Eusko Ikaskuntzaren XVIII. Kongresuan\nGeroa Elkar-Ekin lematzat hartuta, Eusko Ikaskuntzaren XVIII. Kongresua izango da urriaren 5etik azaroaren 23ra, Baiona, Gasteiz, Iruñea, Bilbo, Donostia eta Oñatin. Izen-emate epea zabalik dago. Saio guztietan eman daiteke izena edo interesgarrien zaizkigun horietan bakarrik.\nXVIII. Kongresua, ingurugiroarekiko ekitaldi jasangarria\nIngurumen aldetik jasangarria den ekitaldia.\nEmaitzak: 1-tik 10-ra, guztira: 32.


Herri galdeketa egingo dute Basaurin erdigunea nola berritu erabakitzeko - Bizkaiko Hitza\nHerri galdeketa egingo dute Basaurin erdigunea nola berritu erabakitzeko\n2016, uztailak 29 Albisteak, Bizkaia, Gizartea, Politika 596\nBasauriko Udalak hitza emango die herritarrei; hitza, eta erabakia. EAJ eta EH Bildu udal taldeek egindako akordioari esker, hiriko erdigunea nola aldatu erabakitzeko gaitasuna emango die basauriarrei. Hirigintza Biziberritze Plan Berezian Basauri erdigunerako jasotzen den proiektuarekin ados dauden edo ez bozkatzeko aukera izango dute; San Fausto, Bidebieta eta Pozokoetxe eraldatu eta modernizatzeko proposamenari bide eman edo ez erabakitzekoa. Izan ere, bi alderdiek adierazi dutenez, loteslea izango da herritarren esana.\nUrrian emango dute bere iritzia basauriarrek. Eusko Jaurlaritzarako hauteskundeak egiten diren egun berean hartarako espresuki jarriko diren guneetan eman ahalko dute euren botoa. Erantzun beharreko galdera, erabakita dago dagoeneko: “Ados zaude San Fausto-Bidebieta-Pozokoetxe biziberritzeko hiri proiektu hau gauzatzearekin?”.\nBasaurirako estrategikoa izango den eta herrian inoiz egin den proiekturik handienetakoa izango den egitasmoari buruzko iritziak jaso ditu, halere, aurrez ere, udalak. Lau urte daramatza herritarren artean informazioa zabaldu eta proposamenak jasotzen. Eta gustura dago emaitzarekin; ekarpenen balioa txalotu du. Edozein kasutan, urrian egingo den urratsa berria izango da herrian. Basaurik herri galdeketa egingo duen lehen aldia izango da, eta loteslea gainera. Euskadiko Toki Erakundeei buruzko Legearen 82. artikuluan oinarrituta egingo dute kontsulta, eta beraz, legearen babes osoa izango du.\nGaldeketarako arau nagusiak zehaztu dituzte dagoeneko: herritarren erabakia balekotzat har dadin, basauriarren%30ek gutxienez parte hartu beharko dute galdeketan. Horrez gain, erabakia “gehiengo argiz” hartu nahi du udalak. Hori dela eta, emaitza kontutan har dadin, egitasmoaren aldeko eta kontrakoen arteko aldeak %5ekoa izan beharko du, gutxienez.


Sarek deituko ditu aurrerantzean, azken ostiraletako mobilizazioak - Usurbil - Noaua.eus\nSarek deituko ditu aurrerantzean, azken ostiraletako mobilizazioak\nNoaua Aldizkaria 2021-01-09 18:54\nUrte amaieran iragarri zuten moduan, Sarek hartu du Usurbilen Nahi Ditugu bilgunearen lekukoa eta aurrerantzean herri eragile honek deituko ditu hilabeteko azken ostiraletako elkarretaratzeak. Datorrena, aldaketarik ez bada, urtarrilaren 29an 20:00etan Mikel Laboa plazan.\n47 urtez lehen aldiz errepresaliatu politikorik gabe agurtu zuen Usurbilek 2020. urte ahaztezina. Berriari lekuko aldaketa batekin ekingo diote; "Bidea Gara" aldarripean gaur arratsaldean egin den manifestazioarekin batera, aurrerantzean azken ostiraletako elkarretaratzeak ere Sarek deituko ditu. Modu honetan, Sarek hartuko antolaketa lanetan Usurbilen Nahi Ditugu bilguneak izan duen lekukoa. Hala iragarri zuten, urtea amaitzeko abenduaren 31n frontoian egin zen "2021ean aske-opa!" mobilizazio berezian.\nDuela aste batzuk berri eman zuten moduan, historikotzat jo daitekeen ezohiko urtea agurtu zuten. 47 urteetan lehen aldiz, errepresaliatu politikorik ez baitu Usurbilek, azaroa hasieran Olatz Lasagabaster eta Patxi Uranga herrikideak baldintzapean aske geratu ostean. 2018ko ekainean, espetxealdiaren hiru laurdenak beteta jada kalean behar zuten; azkenean ordea, azaroan irten ahal izan zuten Aranjuezko espetxetik.\nHurrengo mobilizazioa, urtarrilaren 29an\nEgun aipatu moduan Usurbilek ez du errepresaliatu politikorik baina Euskal Herriko beste hainbat udalerriek bai. Oraindik orain, 218 euskal herritar daude preso. Euskal preso, iheslari eta deportatu guztiak etxean izan arte, 2021. urte honetan ere mobilizatzen segitzeko beharra azpimarratu zuten hitzordu hartan.\nDatorren mobilizazioa honenbestez, urtarrileko azken ostiralean, hilaren 29an; Sarek deitutako elkarretaratzea iluntzeko 20:00etan Mikel Laboa plazan.


GODMORGON 2 ateko armairua eta ispilua - IKEA\n10 urteko bermea. Berme-liburuxkan aurkituko dituzu baldintza orokorrak.Ispiluaren atea automatikoki ixten da azken zentimetroetan.Beira tenplatuzkoa denez, apal erregulagarriak pisu handia jasan dezake, eta ez da beroarekin edo kolpeekin hondatzen.Bitxiak eta makillajea antolatzeko.Ispiluak mintz babeslea dauka atzealdean, apurtuz gero mozteko arriskua murrizten duena.Horma mota bakoitzak burdinki mota bat behar du. Erabil itzazu zure hormarako egokienak diren burdinkiak (ez datoz barne).Beira tenplatuzko 4 apal erregulagarri dakartza.Diseinatzailea\nProduktu honen % 50 (pisuari dagokionez) gutxienez material berriztagarriz eginda dago.Betebehar batzuk bete behar: debekatuta dago legez kanpoko baso-mozketetatik ateratako egurra erabiltzea. 2020rako daukagun helburua erabiltzen dugun zur guztia ziurtagiria duten iturri jasangarriagoetatik etortzea edo birziklatua izatea da.Berunik gabeko ispiluak. Ez da berunik erabili ispiluak egiterakoan.Posiblea da produktuaren piezak bereiztea birziklatzeko edo energia berreskuratzeko (zure eskualdean eskuragarri egonez gero).\nGODMORGON2 ateko armairua eta ispiluaArtikulu kopurua:102.189.99\nZabalera: 33 cmAltuera: 10 cmLuzera: 101 cmPisua: 19.94 kgPaketeak: 1\nMuntatzeko argibideakGODMORGON 2 ateko armairua eta ispilua102.189.99\nBeste dokumentu batzukGODMORGON 2 ateko armairua eta ispilua102.189.99GODMORGON 2 ateko armairua eta ispilua102.189.99\n2 ateko armairua eta ispilua60x14x96 cm


Kultura zientifikoa sustatzen lehenak - Zientzia Kaiera\nPeter J. Bowler zientziaren historialaria da, eta Erresuma Batuko XX. mendearen hasieran dibulgazioa nola egiten zen jorratzen duen lan baten egilea: Science for All: The Popularization of Science in Early Twentieth-Century Britain. Bertako azalpenetan oinarrituta, hitzaldi bat eman zuen apirilaren 8an Donostian, EHUko Kultura Zientifikoaren Katedrak gonbidatuta. The Uses of Popular Science (zientzia herrikoiaren erabilerak) izenburupean, XX. mendeko lehen hamarkada horietan zientzia herritarrengana gerturarazteko egin ziren askotariko saiakerak xehatu zituen.\nPeter J. Bowler (Argazkia: Ragesoss / CC BY-SA 2.0)\nGarai hartako testuinguruak ez zuen dibulgazioaren potentzialtasunaz baikor izateko motiborik ematen. Bowlerrek azaldu bezala, Bigarren Mundu Gerraren aurretik Erresuma Batuan egindako inkestek erakusten dutenez, herritarrek oso interes txikia zuten zientzian. Unibertsitatera joateko aukerarik izan ez zuten eta ezagutzaz gose ziren langile talde batzuek besterik ez zuten jakinmina agertzen, baina gutxi ziren biztanleria guztiarekin alderatuta. Hala ere, zientzia herri xehearen esku jartzeko proiektu ugari zeuden martxan XX. mendeko lehen hamarkada horietan.\n“Elite akademikoak”, esaterako, publiko orokorra jomugan zuten zenbait hedabide abiarazi zituen. Ez zuten herritarrak erakartzen asmatzen, ordea. Bowlerrek adierazi bezala, proiektuon sustatzaileek jendeari pulpitutik hitz egiteko joera zuten, eta gainera, ziurtzat jotzen zuten audientziak jakinmin itzela zuela, zientzian gertatzen ari zenaren berri izan nahi zuela. Baina herriak entretenimendua nahi zuen, eta halako proiektuek ez zuten horretarako borondaterik. Horren erakusle da 1920ko hamarkadan argitaratu zen Discovery aldizkaria: “Akademikoek idazten zuten dena. Artikuluak oso serioak ziren, interes handia izan behar zen horiek jarraitzeko. Irakurleak irakasten zitzaiona ikastea, hori zen asmoa”.\nBere kabuz ikasi nahi zutenentzat\nDiscovery eta tankerako aldizkariak irabazi asmorik gabeak ziren, baina bazeuden helburu komertziala zutenak ere. Bere kabuz gauza berriak ikasi eta hala heziketa maila hobetzeko prest zeuden irakurleei zeuden zuzenduta. The Home University Library aldizkaria, adibidez. “Sinestarazi nahi zuten hau irakurtzea Cambridgeko Unibertsitatera joatearen parekoa zela”, azaldu zuen Bowlerrek.\nHarmsworth Popular Science argitalpenaren azken alea, 1913koa\nMultzo honetan kokatzen ziren hedabideen sustatzaileak ere zientzialariak ziren nagusiki, baina ez mundu akademikoari hain hertsiki lotuak, eta saiakera egiten zuten zientzia entretenimenduarekin apaintzeko. Conquest aldizkaria zen horren beste adibide bat, edo Harmsworth Popular Science izeneko argitalpena. Azken hori Lehen Mundu Gerraren aurretik plazaratu zen, eta aldizkari itxura zuen arren, ale bakoitza faszikulu bat zen, guztiak batuta entziklopedia moduko bat osatzeko.\nHelburu komertziala zuten baina zientzia nahiko serioa jorratzen zuten argitalpenen artean, ekarpen handia egin zuen H. G. Wellsek, Munduen Gerra zientzia fikziozko liburu ospetsuaren egileak. Hain zuzen ere, idazle gisa zuen sona handia oso lagungarri izan zitzaion halakoekin ere irakurleak erakartzeko. Hala, 1919an faszikulutan idatzi zuen dibulgazio liburu batek, The Outline of History izenekoak, bi milioi ale baino gehiago saldu zituen munduan. Bowlerren arabera, “Wellsek dirutza egin zuen harekin”.\nArrakasta hark bultzatuta, hamar urte geroago, The Science of Life lan mardula egitea erabaki zuen. Julian Huxley bere biologia irakasle izandakoarekin batera idatzi zuen. Huxley Londresko King’s College unibertsitateko ikertzailea zen orduan, baina postua utzi zuen, Wellsek aurrerapen moduan dirutza eman eta gero. Bowlerrek hitzaldian azaldu zuenez, Huxley eta Wellsen arteko elkarlana gaizki ikusia zegoen komunitate akademikoan. Izan ere, garai hartan egokitzat jotzen zen unibertsitate irakasleek testu-liburu “serioak” idaztea, baina ez hainbeste egunkarietan edo ingurune herrikoiagoetan aritzea. Eta are gutxiago, horietan idazteagatik ikertzeari uztea.\nZientzia are herrikoiagoa\nDibulgazioaren beste muturrean, zientziaren aplikazioez ziharduten hedabide erabat herrikoiak zeuden. Oinarrizko zientzia baino gehiago, hari esker egin zitezkeen gailuak maite zituen publiko bat bazegoela ikusi zuten zenbaitek, eta haiengana zuzendu ziren. Bowlerrek adierazi bezala, 1920ko hamarkadan bazeuden irratiak, adibidez, baina horiek erosteko dirurik ez: “Garai hartan gauzak zuk zeuk egin behar zenituen”. Halakoetarako trikimailuak ematen zituzten dibulgazio argitalpenek arrakasta izan zuten, ondorioz.\nHorren adibide zen 1929an argitaratzen hasi zen aldizkari arrakastatsu bat: Armchair Science. A. M. Low izan zen haren editoreetako bat. Asmatzailea zen bera, soinuaren kontrolean aditua, eta argitalpen mordoa idatzi zuen. Bowlerrek dioenez, garai hartako akademikoek gorroto zuten, eta itxuraz, berak ere ez zituen haiek asko maite: “Bere idatzietan, publikoki kritikatu zuen zientzia akademikoa. Bere ustez jende arruntak asmatzeko ahalmena izan behar zuen. ‘Zu zeu asmatzaile izan zaitezke’, hori zen bere mezua”.\nArmchair Science aldizkariaren lehen alea, 1929an\nLowek etorkizunean zer gertatuko zen aurresateko izan zuen gaitasuna azpimarratu zuen Bowlerrek hitzaldian. Izan ere, sakelako telefonoak egin ahal izango zirela iradoki zuen, bai eta emakumeek, gizonek bezala, etxetik kanpo lan egingo zutela, etorkizunean etxeko lanak egiteko gailuak egongo zirela argudiatuta: “Begirunea zor diogu, teknologiaren garapenak gure gizarteari nola eragingo zion konturatu zelako”.\nArgitalpen-data: 2014/04/23 · Atala: Dibulgazioa, Kultura zientifikoa\nJo dezagun behin irrikatan egon zinela izarretara bidaiatzeko, edota gutxienez planetetara joateko. Jo dezagun bazenekiela zure bizitza tartearen barruan ez […]\nEdozein zientzia ulertzeko, behar-beharrezkoa da bere historia. Gaur dakiguna bere garaian egindako galdera eta aurkikuntzei esker dakigu eta iraganeko zehaztapen […]\n“Natur Zientzia Hobetzeko Londresko Erret Elkartea” (Royal Society of London for Improving Natural Knowledge), horixe da Erret Elkartea izen laburrez […]\nAsteon zientzia begi-bistan #10 | Dibulgazioa | Zientzia Kaiera\n[…] hasieran herritarrengana zientzia hurbiltzeko dibulgazioa nola egiten hasi ziren kontatzen digu Kultura zientifikoa sustatzen lehenak […]


Kontsumobidek informazioko 118 zenbakidun telefonoetako deien kostuaren inguruan ohartarazten du |\nOsteguna, Abendua 29, 2016\n· Jasotako erreklamazioak ikusirik, Kontsumobidek azaldu du 118 zenbakiarekin hasten diren telefonoetara egindako bi minutuko dei batek 11 eurotik gorako kostua izan dezakeela\n· Kontsumoko Euskal Institutuak kontuz ibiltzea gomendatzen du, enpresek prezioak finkatzeko askatasuna dutelako\nBeste abonatuen zenbakiei buruzko informazioa eskatzeko diren 118 zenbakiz hasten diren telefonoek tarifa bereziak aplikatzen dituzte. Mugikor batetik egindako bi minutuko dei batengatik 11,80 euro arte kobra dezakete. Horrela jasota dago, Energia, Turismo eta Agenda Digitaleko Ministerioaren mendeko Telekomunikazioen eta Informazioaren Teknologien Zuzendaritza Nagusiak 2016ko abenduan eguneratu duen “El Plan Nacional de Numeración – Guía práctica de usuario” izeneko agirian.\nKontsumobidek kontsumitzaileei eta erabiltzaileei ohartarazten die zenbaki horietara —bost digituz osatuak (118XX)— hots egiteak telefono-faktura asko igo dezakeela. Izan ere, Kontsumoko Euskal Institutuak hainbat erreklamazio bideratu ditu, ezusteko fakturak igorri dizkietelako. Kasuren batean 55 eurotik gorako —BEZ barne— fakturak izan dira zortzi minutu eskaseko komunikazio batengatik.\nIndarrean dagoen araudiak enpresei kontsulta horrengatik —direktorioko zerbitzua ere deitzen da— nahi duten prezioa jartzeko aukera ematen die. Halaber, posta elektronikoko helbideei buruzko datuak eta domeinuko izenei edo dei-amaierari buruzko datuak bezalako beste zerbitzu batzuk ere eskaini ditzakete. Azken zerbitzu horren bitartez, bezeroak eskatutako telefonora zuzenean deitzeko aukera ematen dio hornitzaileari, bezero horrek telefonoa eskegi eta berriro markatu beharrik gabe. Kasu horietan, ordea, konpainiak 118XX zenbakiaren tarifa berezi propioa aplikatzen jarraitu ahal izango du, bezeroak zuzenean deituz gero honek ordaindu beharko lukeen tarifaren ordez. Hortaz, norbaitek bere udalerriko telefono bat eskatzen badu eta dei hori operadoreak egitea onartzen badu, dei hori 118XX zenbakiarekin hitz egiten jarraituko balu bezala ordainduko du; ez zaio dei lokaletarako kontratatuta duen tarifa aplikatuko.\nErregulazioaren arabera, zerbitzu honen hornitzaileek hainbat betekizun dituzte. Norbaitek zenbaki hauetakoren batera hots egiten duenean, lehendabizi, enpresaren izenari eta deiaren prezioari buruzko zortzi segundoko mezu bat entzun behar du. Ondoren, hiru segundoko tarte bat egongo da, erabiltzaileak telefonoa eseki edo deiarekin aurrera jarraitzen duen —kontsulta egiteko— erabaki dezan. Lehen hamaika segundo horiek prezio baxuagoan fakturatuko dira, deiaren inguruko informazioa baino ez delako ematen.\nKonpainiak, zuzenean eskatutako telefonoarekin konektatzeko, deia amaitzea eskaintzen badu eta bezeroak onartzen badu, bezero horri, lokuzio berri baten bitartez, jakinarazi beharko zaio dei horrek 118XX zenbakira deitzeak duen prezio bera izango duela.\nPrezioak jartzeko dagoen askatasunaren ondorioz, aukeratutako hornitzailearen arabera, prezioen arteko diferentzia handia izan daiteke. “Guía práctica de usuario” izeneko agirian biltzen dira sektoreko enpresek aplikatutako tarifak, konexioa finko edo mugikor batetik egiten den kontuan hartuta.\nHalaber, telefono bidezko kontsulta-zerbitzu hauek eskaintzen dituzten konpainien zerrenda Merkatuen eta Konpetentziaren Batzorde Nazionaleko (CNMC) Telekomunikazioen Zenbaketa Erregistroan kontsulta daiteke.


Zerbitzuak kontratatzea | MCP Egoitza\nIzapide honen bidez, kontratatzearekin lotutako eskaera hauek egin ahal izango dituzu: horniduren alta ematea, kontratuen titulartasuna aldatzea, horniduren baja ematea eta erabilera aldatzea, behin-behineko edo obrako kontratuen kasuan.\nGogoan izan ezazu kudeaketa horiek egiteko ez duzula zorrik izan beharko Iruñerriko Zerbitzuak, S.A. sozietatearekin.\nKontratatzailearen NAN/IFKren kopia.\nKontratua dagokion higiezinaren jabetza, alokairu edo erabilera eskubidearen dokumentua.\nOrdezkaritza ahalmena (sozietate irregular edo ondasunen erkidego baten izenean egin behar baduzu kontratua).\nSozietatea eratzeko kontratu zibila (sozietate irregular edo ondasunen erkidego baten izenean egin behar baduzu kontratua).\nKontratatatze eta helbideratze baimena (behera kargatu).\nObra lizentzia (erabilera horrekin egin behar bada kontratua).\nObra esleitzea (obren erabilera kontratatu behar bada eta kontratuaren titularra eta obra lizentziaren titularra ez bada pertsona bera).\nSuteen kontrako babesaren instalazioaren obra amaierako zertifikatua (soil-soilik suteen aurkako borroka kontratatzen bada).\nSaneamendu zertifikatua (higiezin berrietarako edo berrituetarako, eta soil-soilik ikuskatzaileak eskatzen badu, berrikusi ondotik).\nUr-hornidura, estolderia eta saneamendua, arazketa eta uraren ziklo integralari dagozkion beste jarduketa eta zerbitzuak emateagatiko tributu izaera ez duten ondare-prestazio publikoak arautzeko ordenantza (behera kargatu).\nOn line bideratzea: “Izapideak bideratu ziurtagiriarekin” edo “Izapideak bideratu ziurtagiririk gabe” aukerak sakatu, formularioa bete eta beharrezkoak diren agiriak gehitu.\nAurrez aurre bideratzea (AURRETIK ORDUA ESKATU BEHAR DA): beharrezkoak diren agiriak eraman Mankomunitateak herritarrei arreta emateko dituen bulegoetara (Navas de Tolosa kalearen 29a, behealdea). ORDUTEGIA.\nTelefonoz bideratzea: soil-soilik egin daiteke eraiki berri diren etxebizitzen kasuan. 948 42 32 42 telefono zenbakira deitu, astelehenetik ostiralera, 08:30etik 18:00etara. Kontuaren zenbakia eman behar da.\nIruñerriko Zerbitzuak, S.A.\nGai organikoen bilketa\nIruñerriko Zerbitzuak, S.A. sozietatearen eskari orri orokorra


Atenuagailuen fabrikatzaileak eta hornitzaileak | Txina Attenuator Factory\nST finkatutako emakumezkoen eta gizonezkoen zuntz optikoko atenuadorea\nZuntz optikoko loturetan atenuatzaile optiko finkoa erabiltzen da maila jakin bateko potentzia optikoa murrizteko. Normalean erabiltzen diren zuntz optikozko atenuadoreak emakumezkoak eta gizonezkoak dira, entxufe zuntzezko atenuadorea ere deitzen dena. Zeramikazko ferrulekin daude eta mota desberdinak daude zuntz optikoko lokailu desberdinetara egokitzeko. Balio finkozko zuntz optikoko atenuadoreak potentzia optikoa maila finkoan murriztu dezake. Zuntz optiko aldakorreko atenuadorea atenuazio tarte erregulagarriarekin dago. Ezaugarriak ♦ Zabala ...\nSC atenuatzaile optiko finkoa\nMU zuntz optikozko atenuatzaile finkoa, gizonezkoa eta emakumezkoa\nZuntz optikoko loturetan atenuatzaile optiko finkoa erabiltzen da maila jakin bateko potentzia optikoa murrizteko. Normalean erabiltzen diren zuntz optikozko atenuadoreak emakumezkoak eta gizonezkoak dira, entxufe zuntzezko atenuadorea ere deitzen dena. Zeramikazko ferrulekin daude eta mota desberdinak daude zuntz optikoko lokailu desberdinetara egokitzeko. Balio finkozko zuntz optikoko atenuadoreak potentzia optikoa maila finkoan murriztu dezake. Zuntz optiko aldakorreko atenuadorea atenuazio tarte erregulagarriarekin dago. Ezaugarriak Wide at ...\nLC zuntz optikoko atenuatzaile finkoa gizonezko eta emakumezkoen artean\nLineako aldagai optikoa\nLineako atenuatzaile optiko aldagarria (VOA) eskuz doitzen da, zuntz zirkuituetako seinaleen indarrak zehazki orekatzeko edo seinale optikoa neurtzeko sistemaren barruti dinamikoa ebaluatzerakoan erabiltzen da. Ezaugarriak ♦ Metal ioi dopatutako zuntza ♦ Potentzia handiko argi iturriaren iraunkortasuna ♦ Uhin luzeraren independentzia ♦ 1 dB eta 25 dB bitarteko atenuazio maila ♦ 1310nm, 1550nm eta 1310 / 1550nm uhin bikoitzeko luzerak ..\nAtenuagailu aldakor optikoa, egokitzaile mota, 0 ~ 30 dB-ko atenuazioa, 1310 eta 1550 nm, leiho bikoitza, FC / PC. APLIKAZIOA Telekomunikazio sareak EDFA CATV sareak Gailu aktiboaren amaiera Instrumentazioa EZAUGARRIAK Atenuazio sorta zabala Ingurumenean egonkorra Zehaztasun zeramikazko ferrula Egitura erraza eta fidagarria ZEHAZTAPENAK Ezaugarriak Baldintzak Balioak Iragazkia Aire hutsunea Atenuazio tartea 0 ~ 50dB 0 ~ 28dB 0 ebazpena ...\nFC atenuatzaile optiko finkoa\nZuntz optikoko loturetan atenuatzaile optiko finkoa erabiltzen da maila jakin bateko potentzia optikoa murrizteko. Normalean erabiltzen diren zuntz optikozko atenuadoreak emakumezkoak eta gizonezkoak dira, entxufe zuntzezko atenuadorea ere deitzen dena. Zeramikazko ferrulekin daude eta mota desberdinak daude zuntz optikoko lokailu desberdinetara egokitzeko. Balio finkozko zuntz optikoko atenuadoreak potentzia optikoa maila finkoan murriztu dezake. Zuntz optiko aldakorreko atenuadorea atenuazio tarte erregulagarriarekin dago. Ezaugarriak ...


Aldundiak diru-laguntza eskaini dio Labayru Fundazioari - Deia\nLabayruk euskararen alde lan egiten du\nAldundiak diru-laguntza eskaini dio Labayru Fundazioari\n260.000 euroko ekarkina emango dio, programatutako jarduerak aurrera eraman ahal izateko\nunai gonzález 09.02.2020 | 11:26\nLabayru Fundazioaren ikastaroa. Argazkia: Labayru Fundazioa\nLabayru Fundazioaren ikastaroa.\nBilbo - Euskararen eta kultur ondarearen arloan programatutako jarduerak partzialki finantza-tzen laguntzeko jomugarekin, Bizkaiko Foru Aldundiak 260.000 euroko ekarkin bat emango dio Labayru Fundazioari. Halaber, urteak eta urteak daramatza Foru Erakundeak Bizkaian euskararen alde lan egiten duten erakundeak babesten, era guztietako kultur ekimen interesgarriei laguntzeko neurriak bultzatzen. Zentzu honetan, Labayru Fundazioak azpimarra-tzeko lana egin du Bizkaiko euskararen esparruan. Bere estatutuetan lehentasunezko helburu gisa jaso-tzen du euskal kulturaren balioak garatzeko eta eguneratzeko lan eta zerbitzuen sustapena. Bere jarduketa eremu garrantzitsuenen artean, euskara eta euskal literaturaren ikerkuntza zein irakaskun-tza, euskararen erabilera normalizatzeko planak, itzulpengintza, euskeraren erabilera normaliza-tzeko planak herri ondarea jaso-tzeko zeregina, etnografia eta lexikografia sartzen dira.\nJarduketa eremu oro lantzen dituen horretan, orotara bost zerbitzu eskain-tzen ditu fundazioak. Horietatik lehena irakaskuntza da, eta hau aurrera eraman ahal izateko, alfabetatze eta euskalduntze eskolekin batera, euskera teknikari eta euskal kulturako gaiak lantzeko eskolak eta ikastaroak eskaintzen ditu Labayruk. Eta kulturaz hitz eginda, horretan are gehiago sakontzen da bigarren programaren bidez, hots, Eleketan. Tailerren bitartez lantzen da, euskal kultura modu ludikoan ezagutarazi eta transmi-tzeko nahiarekin, gazteek euskararekin eta tokiko kulturarekin lotura emozionala izan dezaten.\nHirugarren zerbitzua itzulpenari dagokio. Esparru honetan, erakunde, enpresa zein norbanakoei itzulpena egiteko eta testuak zuzentzeko aukera ematen da. Euskarara egiten diren itzulpenak, batueraz zein bizkaieraz burutzen dira, eskariaren arabera. Laugarrena, enpresetan eta administrazioetan euskara erabiltzeko planetan zentratzen da. Horretarako, gutxiago erabiltzen den espazioetarako plan zehatzak egiten dira, ohitura suspertzeko. Beharlekuetan lanerako azpiegitura euskaraz garatzea da egitasmoaren helburua, bezeroari ere zerbitzuak euskaraz eskaini ahal izateko.\nEskaintzen den azkeneko zerbi-tzua, ondarearen gizarteratzea da, herri onadareak eguneroko bizimoduaren berri ematen duelako. Materiala ez bada ere, ondare izaten jarraitzen du, eta ez da galtzen utzi behar. Beraz, Labayruk, unitate didaktikoak, bideoak, sarerako material didaktikoak edo entretenigarriak sortzen ditu, transmisioa leku guztietara heldu dadin. Berbak, esamoldeak, ipuinak, kantuak, ohiturak zein bizimoduak dira zerbitzuaren oinarria.\nHori bai, ezin da ahaztu Labayruren mugarri garrantzitsuenetako bat: hiztegia. Fundazioaren barruan garrantzia handia dauka; elebiduna da, euskara-gaztelania eta gaztelania-euskera bideak jorratzen dituelako. Horretarako, herri-euskera ardura bereziaz batuta eta aztertuta dauka.